Aki Lindén

Aki Alexander Felix Lindén (s. 19. huhtikuuta 1952 Kööpenhamina, Tanska) on suomalainen poliitikko ja lääkäri. Hän on sosiaalidemokraattien toisen kauden kansanedustaja Varsinais-Suomen vaalipiiristä.

Lindén on suorittanut lääketieteen lisensiaatin tutkinnon vuonna 1977 ja valtiotieteen maisterin tutkinnon vuonna 1980 Turun yliopistossa. Hän aloitti poliittisen uransa taistolaiskommunistien riveissä. Hänet valittiin eduskuntaan vuoden 2019 eduskuntavaaleissa. Lindén toimi Marinin hallituksessa perhe- ja peruspalveluministerinä Krista Kiurun perhevapaan sijaisena vuonna 2022.

Ennen valintaansa kansanedustajaksi Lindén toimi Helsingin ja Uudenmaan sairaanhoitopiirin johtajana. Hän profiloitui pyrkimyksessään kaataa Sipilän hallituksen valmisteleman soteuudistuksen voimaantulo. Sittemmin Lindén on profiloitunut terveyspolitiikan keskustelijana.Elina Kervinen, Sdp:n Aki Lindén jäi loppu­metreillä kakkoseksi kamppailussa koko maan ääni­haravan tittelistä Helsingin Sanomat 24.1.2022, viitattu 29.1.2022.

 Koulutus ja työura 
Aki Lindén on valmistunut Turun yliopistosta lääketieteen lisensiaatiksi ja valtiotieteen maisteriksi. Hänellä on sekä yleislääketieteen että terveydenhuollon erikoislääkärin pätevyys.

Lääkäriksi valmistuttuaan vuonna 1977 Lindén toimi terveyskeskuslääkärinä Turussa. Porin kaupungin terveyskeskuksen johtavana ylilääkärinä hän toimi vuosina 1987–1994. Porin terveyskeskuksissa otettiin tällöin käyttöön hänen kehittämänsä omalääkärimalli, joka otettiin myöhemmin käyttöön valtakunnan laajuisesti. Omalääkärimallin tarkoituksena oli taata kuntalaisille nopeampi lääkäriin pääsyn ja terveydenhoidon resurssien riittävyys. Turkuun Lindén palasi Länsi-Suomen lääninlääkäriksi vuonna 1995. Merkittävä erityistehtävä oli toimiminen vuonna 1994 sattuneen Estonian meripelastuksen johtoryhmän jäsenenä.

Sosiaali- ja terveysministeriön alaisessa Terveydenhuolto 2000-luvulle -kehittämisprojektissa Lindén toimi Länsi-Suomen alueen projektijohtajana. Hän on osallistunut useiden julkisten työryhmien työhön jäsenenä tai asiantuntijana.

Varsinais-Suomen sairaanhoitopiirin johtajaksi hänet nimitettiin vuonna 2001. Tehtävässä keskeisiä kehittämiskohteita olivat potilasjonojen lyhentäminen, T-sairaalan rakentaminen ja Tyksin aseman vahvistaminen yliopistosairaaloiden joukossa. Vuonna 2010 hänet valittiin Helsingin ja Uudenmaan sairaanhoitopiirin (HUS) toimitusjohtajaksi. Toimitusjohtajan tehtävästä Lindén jäi eläkkeelle vuonna 2018.Johtotehtävistään huolimatta Lindén teki vielä 2000-luvulle saakka osa-aikaisesti myös käytännön lääkärintyötä.

HUSin toimitusjohtajan asemassa Lindén suhtautui kriittisesti Sipilän hallituksen esittämään sote-uudistukseen, etenkin niin kutsutun laajan valinnanvapauden osalta, ja kertoi työskennelleensä uudistushankkeen kaatamiseksi.

 Virkarikosepäily 
Lokakuussa 2023 tiedotettiin, että poliisi epäili Lindéniä virkavelvollisuuden rikkomisesta liittyen HUSin vuodesta 1998 alkaen ilman kilpailutusta tekemiin hankintoihin, joiden epäillään rikkoneen hankintalakia. Lindénin mukaan hän ei itse ollut tehnyt virheitä eikä osallistunut tutkinnan kohteena oleviin hankintoihin. Eduskuntaryhmän puheenjohtajan Tytti Tuppuraisen mukaan SDP oli tietoinen rikostutkinnasta jo ennen kevään 2023 eduskuntavaaleja. Joulukuussa 2023 syyttäjä tiedotti, ettei Lindén saa syytettä, sillä syytekynnyksen ylittävää näyttöä hänen syyllisyydestään ei ollut löytynyt.

 Poliittinen ura 
Aki Lindén aktivoitui poliittisesti kouluaikoinaan Suomen suurimmassa koulussa Porin suomalaisessa yhteislyseossa 1960-luvulla. Valtakunnallisena vaikutusfoorumina oli tuolloin Teiniliitto. Hän oli myös taistolaisen Turun Marxilaisten Opiskelijoiden puheenjohtaja. Lindén on sanonut, että nykyään nuoruuden radikaalit mielipiteet tuntuvat huvittavilta. 

Lindén oli Turun kaupunginvaltuutettu 1977–1997, ensin SKDL:n ja vuodesta 1994 SDP:n valtuutettuna. Lindén joutui luopumaan valtuustopaikasta, koska lainmuutoksen myötä hän ei enää lääninlääkärinä voinut olla kunnanvaltuutettu.  Uudestaan Lindén valittiin Turun kaupunginvaltuustoon kuntavaaleissa 2021, jolloin hän oli myös pormestariehdokkaana.https://yle.fi/uutiset/3-11979282 Eduskuntavaaleissa 2019 Lindén sai kaikkiaan 8 963 ääntä ja tuli valituksi eduskuntaan.Ehdokkaat Aluevaaleissa 2022 Lindén sai vaaleissa toiseksi eniten ääniä  sekä koko maassa että paikallisesti saatuaan 7 663 ääntä Varsinais-Suomen hyvinvointialueella. Lindén nimitettiin perhe- ja peruspalveluministeriksi 4. helmikuuta 2022.

Eduskuntavaaleissa 2019 hän oli puolueen kansanedustajaehdokkaana Varsinais-Suomen vaalipiirissä. Lindén oli yli 9 000 äänellään SDP:n äänikuningas Varsinais-Suomessa, ja hänet valittiin kansanedustajaksi. Vuoden 2023 eduskuntavaaleissa Lindén valittiin uudestaan kansanedustajaksi 9 272 äänellä.

Kuntavaaleissa 2021 Lindén oli ehdolla ja SDP:n pormestariehdokkaana Turussa ja sai Turun suurimman äänimäärän 3 474 ääntä. Pormestarin paikan sai Turun suurimmaksi puolueeksi yltänyt kokoomus.Aluevaaleissa 2022 Lindén sai toiseksi eniten ääniä sekä koko maassa että paikallisesti saatuaan 7 663 ääntä Varsinais-Suomen hyvinvointialueella.

 Näkemykset 
 Arvot 
Lindén sijoittuu vaalikonevastausten perusteella keskusta-vasemmistoon. Ylen vaalikoneessa Lindén ei erotu vahvasti konservatiivina tai liberaalina. Helsingin Sanomien vaalikoneen käyttämällä GAL–TAN-jakaumalla Lindénin näkemykset ovat keskellä. HS:n vaalikoneeseen Lindénin antamissa näkemyksissä korostuu voimakkaimmin vasemmistolaiset mielipiteet.

 Yksityiselämä 
Lindén on naimisissa, ja hänellä on kaksi aikuista lasta. Hän on asunut lapsuutensa Kuopion ja Porin sairaaloiden pihapiirissä. Lindénin isoisä oli Suomen puolustusvoimien ensimmäinen ylilääkäri, lääkintäkenraalimajuri Väinö Lindén.

Lähteet

Luokka:Nykyiset kansanedustajat
Luokka:Suomen Sosialidemokraattisen Puolueen poliitikot
Luokka:SKDL:ssä vaikuttaneet henkilöt
Luokka:Suomen peruspalveluministerit
Luokka:Turun kaupunginvaltuutetut
Luokka:Varsinais-Suomen vaalipiiri
Luokka:Suomalaiset lääkärit
Luokka:Vuonna 1952 syntyneet
Luokka:Elävät henkilöt
Luokka:Varsinais-Suomen aluevaltuutetut